ธอส.จัดใหญ่ปล่อยกู้บ้านดอกเบี้ยคงที่ปีแรก 2.95%
“งานบ้าน ธอส. เอ็กซ์โป” ลุย 6 จังหวัดภูมิภาค สินเชื่อบ้านดอกเบี้ยคงที่ปีแรก 2.95% ต่อปี ยกเว้นค่าธรรมเนียม 4 ฟรี รวมค่าจดจำนอง
4 ก.ค. 2562

“งานบ้าน ธอส. เอ็กซ์โป” ลุย 6 จังหวัดภูมิภาค สินเชื่อบ้านดอกเบี้ยคงที่ปีแรก 2.95% ต่อปี ยกเว้นค่าธรรมเนียม 4 ฟรี รวมค่าจดจำนอง
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวว่า ธอส. จะจัด “งานบ้าน ธอส. เอ็กซ์โป” ปี 2562 ในพื้นที่ภูมิภาครวม 6 จังหวัด ระหว่างเดือนกรกฎาคมถึงกันยายน 2562 ประกอบด้วย จังหวัดนครราชสีมา จังหวัดพิษณุโลก จังหวัดสงขลา จังหวัดชลบุรี จังหวัดเชียงใหม่ และจังหวัดขอนแก่น ซึ่ง ธอส. ได้ร่วมกับหน่วยงานพันธมิตรทั้งภาครัฐและเอกชนจัดทำโปรโมชั่นพิเศษขึ้น นำโดย 3 โซนหลัก
1. โซนสินเชื่อบ้านอัตราดอกเบี้ยต่ำ อัตราดอกเบี้ยปีที่ 1 เท่ากับ 2.95% ต่อปี ปีที่ 2 เท่ากับ MRR-3.50% ต่อปี (3.25%) ปีที่ 3 เท่ากับ MRR-3.00% ต่อปี (3.75%) และปีที่ 4 จนถึงตลอดอายุสัญญากู้ กรณีลูกค้าสวัสดิการ MRR-1% ต่อปี กรณีลูกค้ารายย่อยทั่วไป เท่ากับ MRR-0.50% ต่อปี และกรณีกู้ซื้ออุปกรณ์และสิ่งอำนวยความสะดวกเท่ากับ MRR (ปัจจุบันอัตราดอกเบี้ย MRR ธอส. เท่ากับ 6.75% ต่อปี) และพิเศษสุดๆ
นอกจากนี้ยัง 4 ฟรีค่าธรรมเนียม ประกอบด้วย (1) ค่าธรรมเนียมการยื่นกู้ 0.1% ของวงเงินทำนิติกรรม (2) ค่าประเมินราคาหลักประกัน (3) ค่าจดทะเบียนสิทธิและนิติกรรม 1,000 บาท และ (4) ค่าจดทะเบียนจำนอง 1% ของวงเงินกู้ตามสัญญาให้ผ่อนนานสูงสุด 40 ปี
ทั้งนี้ ลูกค้าสามารถขอรับคำปรึกษาหรือยื่นกู้ได้ทันทีภายในงาน เพียงนำเอกสารสำคัญมามอบให้กับเจ้าหน้าที่ แบ่งเป็น 3 ส่วน ประกอบด้วย 1. เอกสารแสดงตัวตน อาทิ บัตรประจำตัวประชาชน ทะเบียนบ้าน 2. เอกสารแสดงรายได้ อาทิ ใบรับรองเงินเดือน สลิปเงินเดือน และ 3. เอกสารแสดงหลักประกัน อาทิ สัญญาจะซื้อจะขาย สำเนาโฉนดที่ดิน
2. โซนผลิตภัณฑ์เงินฝากดอกเบี้ยบวกเพิ่ม ส่งเสริมการออมของประชาชน ด้วยผลิตภัณฑ์ “เงินฝากซุปเปอร์ ออมทรัพย์พิเศษตามประกาศธนาคาร” (ปัจจุบันเท่ากับ 1.50% ต่อปี) พิเศษบวกดอกเบี้ยเพิ่มให้อีก 0.10% ต่อปี เป็นระยะเวลา 6 เดือน นับจากวันที่เปิดบัญชีเงินฝาก รวมรับดอกเบี้ยสูงสุด 1.60% ต่อปี เปิดบัญชีเงินฝากครั้งแรกขั้นต่ำ 10,000 บาท เฉพาะผู้ที่จองสิทธิ์ในงาน และเปิดบัญชี ณ ที่ทำการสาขาที่ธนาคารกำหนด




3. โซนทรัพย์ NPA หรือบ้านมือสอง เพิ่มโอกาสและทางเลือกให้ประชาชนที่ต้องการมีบ้านเป็นของตนเอง โดยการนำทรัพย์ NPA คุณภาพดี ทำเลเด่น ที่น่าสนใจหลายประเภท อาทิ บ้านเดี่ยว ทาวน์เฮาส์ ห้องชุด อาคารพาณิชย์ และที่ดินเปล่า มาจำหน่ายในราคาพิเศษ พร้อมมอบส่วนลดพิเศษสูงสุด 50% จากราคาปกติ และยังให้สิทธิ์รับมาตรการพิเศษ เฉพาะผู้ซื้อทรัพย์ NPA ของ ธอส. ด้วยมาตรการผ่อนดาวน์ปลอดดอกเบี้ยนานสูงสุด 60 เดือน สำหรับผู้มีรายได้ไม่เกิน 25,000 บาท/เดือน ที่ต้องการซื้อทรัพย์ NPA มูลค่าไม่เกิน 2 ล้านบาท เข้าอยู่อาศัยในช่วงผ่อนดาวน์ได้ทันทีเพียงชำระเงินประกันไม่ต่ำกว่า 1.5% ของราคาซื้อ ส่วนผู้ที่ชำระเงินดาวน์ 10% ของราคาซื้อขายและยื่นกู้ทันที สามารถผ่อนด้วยมาตรการสินเชื่ออัตราดอกเบี้ย 0% ต่อปี นาน 1 ปีแรก หรือเลือกชำระเงินดาวน์ 20% ของราคา ซื้อขายและยื่นกู้ทันทีมีสิทธิ์ยื่นกู้ด้วยมาตรการสินเชื่ออัตราดอกเบี้ย 0% ต่อปี นานถึง 2 ปีแรก และให้ผ่อนชำระได้นานสูงสุดถึง 40 ปี
นอกจาก 3 โซนหลักแล้ว ภายในงาน ธอส. เอ็กซ์โป ยังมีโซนอื่น ๆ ที่น่าสนใจ ทั้งบรรดาผู้ประกอบการอสังหาริมทรัพย์ที่ร่วมกันนำโครงการที่อยู่อาศัยใหม่มาจัดทำโปรโมชั่นทั้งลดราคาหรือแจกของสมนาคุณสุดพิเศษให้แก่ลูกค้า ที่จองซื้อภายในงานเท่านั้น โครงการที่อยู่อาศัยของการเคหะแห่งชาติเพื่อผู้มีรายได้น้อย บริการตรวจข้อมูลเครดิตให้แก่ประชาชนที่รับผลได้ทันทีกับ บริษัท ข้อมูลเครดิตแห่งชาติ จำกัด (เครดิตบูโร) บริการข้อมูลด้านที่อยู่อาศัยแบบเจาะลึกกับศูนย์ข้อมูลอสังหาริมทรัพย์ ธอส. การให้ความรู้ทางการเงินให้แก่ผู้ที่ยังไม่มีความพร้อมเพื่อการเข้าถึงสินเชื่อในระบบ หรือ Financial Literacy กับโครงการ ธอส. โรงเรียนการเงิน ตลอดจนบริการดาวน์โหลดและลงทะเบียน Application GHB ALL แอปพลิเคชันที่รวมทุกบริการของ ธอส. ไว้ในมือคุณ รวมถึงการร่วมสนุกกับกิจกรรมต่าง ๆ เพื่อลุ้นรับส่วนลด ของรางวัล ของที่ระลึก และการแสดงของเหล่าศิลปินดารามากมาย"นายฉัตรชัย กล่าว
ทั้งนี้ “งานบ้าน ธอส. เอ็กซ์โป” ปี 2562 จะจัดขึ้นในพื้นที่ 6 จังหวัด ประกอบด้วย จังหวัดนครราชสีมา ระหว่างวันที่ 12-14 กรกฎาคม 2562 ณ ศูนย์การค้าเซ็นทรัลพลาซา นครราชสีมา จังหวัดพิษณุโลก ระหว่างวันที่ 19-21 กรกฎาคม 2562 ณ ศูนย์การค้าเซ็นทรัลพลาซา พิษณุโลก จังหวัดสงขลา ระหว่างวันที่ 2-4 สิงหาคม 2562 ณ ลานโปรโมชั่นชั้น 1 ศูนย์การค้าเฟสติวัล หาดใหญ่ จังหวัดชลบุรี ระหว่างวันที่ 9-11 สิงหาคม 2562 ณ ศูนย์การค้าเซ็นทรัลพลาซา ชลบุรี จังหวัดเชียงใหม่ ระหว่างวันที่ 23-25 สิงหาคม 2562 ณ ศูนย์การค้าเซ็นทรัลเฟสติวัล เชียงใหม่ และ จังหวัดขอนแก่น ระหว่างวันที่ 6-8 กันยายน 2562 ณ ศูนย์การค้าเซ็นทรัลพลาซา ขอนแก่น สอบถามรายละเอียดเพิ่มเติมได้ที่ ศูนย์ลูกค้าสัมพันธ์ (Call Center) โทร 0-2645-9000 หรือ www.ghbank.co.th และ Facebook Fanpage ธนาคารอาคารสงเคราะห์